Como 1907

O Como 1907, coñecido simplemente como Como, é un club de fútbol italiano con sede en Como, Lombardía. Fundado en 1907, milita na Serie B, a segunda categoría do fútbol italiano. O seu equipamento habitual é de cor azul.

O Como militou durante 13 tempadas na Serie A, obtendo como mellor resultado o da campaña da súa estrea na máxima categoría, a 1949/50, na que rematou sexto.

A 2002/03 foi a súa última tempada na Serie A, e a continuación sufriu tres descensos consecutivos ata a Serie C2. O club foi á quebra e foi refundado en 2005, pero volveu caer en bancarrota en 2016. Ao ano seguinte foi de novo refundado e admitido na Serie D, ascendendo á Serie C en 2019 e á Serie B en 2021.

 Historia 
O Como ascendeu por primeira vez á Serie A en 1949 e na súa estrea na máxima categoría do fútbol italiano logrou un sexto posto. Tras catro anos na elite descendeu ao remate da tempada 1952/53. Pasaron dúas décadas ata que o club conseguiu acadar de novo a Serie A, logrando o ascenso na tempada 1974/75. Volveu descender só un ano despois, e en 1978 caeu ata a Serie C1, pero cun equipo reconstruído con destacados futbolistas como Pietro Vierchowod, o Como logrou dous ascensos consecutivos ata a Serie A, na que permaneceu durante dúas campañas (1980–82).

O club lombardo conseguiu outro ascenso á Serie A en 1984, e mantívose durante cinco anos na categoría. Con xogadores como Dan Corneliusson, Stefano Borgonovo ou Pasquale Bruno, acadou dous noveno posto nas tempadas 1985/86 e 1986/87. O descenso de 1989 deu inicio a un período de malos resultados, que levaron o equipo a militar durante a maior parte da década de 1990 na Serie C1 coa única excepción da campaña 1994/95.

 Quebra e breve ascenso á Serie B 
A comezos do século XXI o Como experimentou un breve renacemento, conseguindo dous ascensos consecutivos dende a Serie C1 ata a Serie A. Con todo, a experiencia na máxima categoría durou só un ano, e o equipo sufriu tres descensos consecutivos nas tres seguintes tempadas, baixando ata a Serie C2 e caendo en bancarrota en 2004. O club foi liquidado e refundado como Calcio Como Srl, iniciando a súa nova andaina na Serie D durante a tempada 2005/06 . Case unha década despois, na campaña 2014/05, o equipo logrou regresar á Serie B, tras vencer ao Bassano Virtus na fase de ascenso, pero volveu caer á terceira categoría na seguinte campaña.

 FC Como / Como 1907 
Na tempada 2016/17 xurdiron novos problemas económicos, que provocaron unha nova bancarrota do club. Os activos da entidade foron adquiridos por Akosua Puni Essien, esposa do futbolista ghanés Michael Essien e primeira empresaria estranxeira do fútbol italiano (a través da súa empresa FC Como Srl).

Con todo, a Federación Italiana de Fútbol (FIGC) rexeitou a solicitude do FC Como como sucesor do Como na Serie C 2017/18, xa que non cumpría todos os requisitos do artigo 52 da NOIF. No seu lugar, outro club chamado Como 1907 Srl, foi admitido na Serie D 2017/18 como sucesor do Como orixinal.

En 2019 o equipo conseguiu o ascenso á Serie C e dous anos despois á Serie B.

Desde 2019, o club é propiedade da empresa indonesia Djarum Group dirixida por Michael Hartono e Robert Budi Hartono. Dennis Wise, ex xogador do Chelsea, foi nomeado presidente.

 Palmarés 

 Serie B (3): 1948/49, 1979/80, 2001/02.
 Serie C (4): 1930/31, 1967/68, 1978/79, 2020/21.
 Serie D (2): 2007/08, 2018/19.
 Copa Italia Serie C (1): 1996/97.
 Copa Italia Serie D (1): 2007/08.

 Notas 

Categoría:Equipos de fútbol de Italia
Categoría:Equipos de fútbol fundados en 1907